Document ID: 32004D0663

32004D0663
L 302/6
SLUŽBENI LIST EUROPSKE UNIJE
ODLUKA KOMISIJE
od 20. rujna 2004.
o izmjeni odluke Komisije 97/464/EZ o postupku potvrđivanja sukladnosti građevnih proizvoda prema članku 20. stavku 2. Direktive Vijeća 89/106/EEZ u vezi s proizvodima za sustave odvodnje otpadnih voda
(priopćena pod brojem dokumenta C(2004) 3488)
(Tekst značajan za EGP)
(2004/663/EZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu Vijeća 89/106/EEZ od 21. prosinca 1988. o usklađivanju zakona i drugih propisa država članica u odnosu na građevne proizvode (1), kako je zadnje izmijenjena Uredbom Europskog parlamenta i Vijeća (EZ) br. 1882/2003 (2), a posebno njezin članak 13. stavak 4.,
budući da
(1)
Komisija je već donijela Odluku 97/464/EZ od 27. lipnja 1997. o postupku potvrđivanja sukladnosti građevnih proizvoda prema članku 20. stavku 2. Direktive Vijeća 89/106/EEZ u vezi s proizvodima za sustave odvodnje otpadnih voda (3).
(2)
Člankom 13. stavkom 2. Direktive 89/106/EEZ predviđeno je da se sukladnost utvrđuje u skladu s Prilogom III. toj Direktivi. Stoga kod detaljnog određivanja postupka potvrđivanja sukladnosti prema članku 13. stavku 4. nije potrebna uputa na članak 13. stavak 3. točke (a) i (b). Brisanje te upute trebalo bi pojednostavniti tekst Odluke 97/464/EZ.
(3)
Na temelju pregleda porodice proizvoda za sustave odvodnje otpadnih voda i potrebe za prilagođavanjem regulatornih potreba država članica s obzirom na reakcije tih proizvoda na požar, trebalo bi dodati postupke potvrđivanja sukladnosti s obzirom na svojstvo reakcije na požar.
(4)
Na temelju pregleda porodice proizvoda „Proizvodi za sustave odvodnje otpadnih voda izvan zgrada (3/3)” potrebno je osigurati višu razinu sigurnosti za poklopce šahtova i kanalske poklopce na kolnim i pješačkim površinama.
(5)
Odluku 97/464/EZ treba stoga na odgovarajući način izmijeniti.
(6)
Mjere predviđene ovom Odlukom u skladu su s mišljenjem Stalnog odbora za građevinarstvo,
DONIJELA JE OVU ODLUKU:
Članak 1.
Odluka 2000/464/EZ mijenja se kako slijedi:
1.
Članak 1. zamjenjuje se sljedećim:
„Članak 1.
1. Sukladnost proizvoda navedenih u Prilogu I. potvrđuje se postupcima navedenima u Prilogu II.
2. Kad proizvodi iz stavka 1. dodatno podliježu propisima o reakciji na požar, njihova se sukladnost s obzirom na svojstvo reakcije na požar potvrđuje postupcima navedenima u Prilogu III.”
2.
Prilozi se izmjenjuju u skladu s Prilogom ovoj Direktivi.
Članak 2.
Ova je Direktiva upućena državama članicama.
Sastavljeno u Bruxellesu 20. rujna 2004.

Labels: 3
1